Informatīvais ziņojums

“**Par Ministru kabineta 2018.gada 24.aprīļa sēdes protokola Nr.21 18.§ 2.punktā dotā uzdevuma izpildi”**

Ņemot vērā to, ka Ministru kabineta sēdē tiek virzīti tiesību aktu projekti, kam nav būtiskas ietekmes, bet to sagatavošana, saskaņošana un pieņemšana prasa nesamērīgus resursus, Ministru kabineta 2018.gada 24.aprīļa sēdes protokola Nr.21 18.§ “Rīkojuma projekts “Grozījumi Ministru kabineta 2010.gada 8.decembra rīkojumā Nr.717 “Par valsts nekustamā īpašuma Daugavas ielā 26, Pļaviņās, Pļaviņu novadā, nodošanu Pļaviņu novada pašvaldības īpašumā””” 2.punktā dots uzdevums Finanšu ministrijai sadarbībā ar Valsts kanceleju un Tieslietu ministriju, piesaistot attiecīgās jomas ministriju, mēneša laikā rast efektīvākus risinājumus šādos gadījumos:

* valsts nekustamo īpašumu nodošana pašvaldību īpašumā, norādot konkrētus autonomo funkciju veidus[[1]](#footnote-2);
* valsts budžeta līdzekļu neparedzētiem gadījumiem sadale mazā apmērā[[2]](#footnote-3).

Izpildot minēto uzdevumu, Finanšu ministrija ir sagatavojusi informatīvo ziņojumu “Par Ministru kabineta 2018.gada 24.aprīļa sēdes protokola Nr.21 18.§ 2.punktā dotā uzdevuma izpildi”, kurā sniegti attiecīgi priekšlikumi risinājumam katrā no minētajiem gadījumiem.

**1. Valsts nekustamo īpašumu nodošana pašvaldību īpašumā, norādot konkrētus autonomo funkciju veidus**

Atbilstoši Publiskas personas mantas atsavināšanas likuma (turpmāk – Atsavināšanas likums) 42.panta pirmajai daļai valsts nekustamo īpašumu var nodot bez atlīdzības atvasinātas publiskas personas, t.sk. arī pašvaldības, īpašumā par to pieņemot Ministru kabineta lēmumu[[3]](#footnote-4), kurā nosaka, kādu atvasinātas publiskas personas funkciju vai deleģēta pārvaldes uzdevuma veikšanai nekustamais īpašums tiek nodots. Nostiprinot atvasinātas publiskas personas īpašuma tiesības uz minēto nekustamo īpašumu, zemesgrāmatā ir izdarāma atzīme par Ministru kabineta lēmumā noteiktajiem tiesību aprobežojumiem. Attiecīgi, ja nodotais nekustamais īpašums vairs netiek izmantots Ministru kabineta lēmumā norādīto funkciju vai deleģēta pārvaldes uzdevuma veikšanai, atvasināta publiska persona šo īpašumu bez atlīdzības nodod valstij. Šāds regulējums tiek paredzēts arī atvasinātai publiskai personai, t.sk. arī pašvaldībai, nododot tās nekustamo īpašumu bez atlīdzības valsts īpašumā.

Vērtējot Atsavināšanas likuma 42.panta pirmajā daļā iekļautās normas vēsturiskās redakcijas secināms, ka līdz 2007.gada 31.jūlijam tās spēkā esošā redakcija paredzēja, ka valsts nekustamo īpašumu var nodot bez atlīdzības pašvaldību īpašumā, nenosakot kritērijus, kādos gadījumos šāda nodošana būtu lietderīga. 2007.gada 21.jūnijā tika pieņemti grozījumi Atsavināšanas likumā (stājās spēkā 2007.gada 1.augustā), kas t.sk. papildina 42.panta pirmās daļas normu un paredz, ka Ministru kabinets lēmumā par valsts nekustamā īpašuma nodošanu bez atlīdzības pašvaldības īpašumā var noteikt, kādas valsts pārvaldes funkcijas veikšanai nekustamais īpašums tiek nodots, kā arī paredzēt nosacījumu, ka gadījumā, ja nodotais nekustamais īpašums vairs netiek izmantots valsts pārvaldes funkciju veikšanai, pašvaldība šo īpašumu bez atlīdzības nodod valstij. Atbilstoši minētā likuma anotācijā sniegtajam skaidrojumam, šāds regulējums tika noteikts, lai novērstu gadījumus, kad valsts nodevusi pašvaldībai īpašumā bez atlīdzības nekustamo īpašumu, kuru pašvaldība pēc noteikta laika neizmanto tās funkciju veikšanai un pārdod izsolē.

Savukārt, ņemot vērā, ka minētais regulējums nenovērš gadījumus, kad valsts nekustamais īpašums bez noteikta pamatojuma tiek nodots atvasinātas publiskas personas īpašumā un, kad atvasinātai publiskai personai ir iespēja paturēt iegūto nekustamo īpašumu savā īpašumā, kaut arī tas vairs netiek izmantots valsts pārvaldes funkciju veikšanai, jo attiecīgā lēmumā par nekustamā īpašumu nodošanu bez atlīdzības šāds nosacījums nav paredzēts, ar 2010.gada 21.oktobra grozījumiem Atsavināšanas likumā (stājās spēkā 2011.gada 1.janvārī) 42.panta pirmās daļas norma tika izteikta jaunā redakcijā un noteikts, ka Ministru kabinets lēmumā par valsts nekustamā īpašuma nodošanu bez atlīdzības atvasinātas publiskas personas īpašumā ir jānosaka, kādas atvasinātas publiskas personas funkcijas veikšanai nekustamais īpašums tiek nodots, kā arī jāparedz nosacījumu, ka gadījumā, ja nodotais nekustamais īpašums vairs netiek izmantots atvasinātas publiskas personas funkciju veikšanai, atvasināta publiska persona šo īpašumu bez atlīdzības nodod valstij. Atbilstoši minētā likuma anotācijā sniegtajam skaidrojumam Ministru kabineta lēmumā par valsts nekustamā īpašuma nodošanu bez atlīdzības atvasinātas publiskas personas īpašumā noteiktā atvasinātas publiskas personas funkcijas veikšana ir vienīgais tiesiskais pamats atvasinātai publiskai personai iegūt īpašumā bez atlīdzības noteikto valsts nekustamo īpašumu, tādējādi nepieļaujot gadījumu, ka tāda īpašuma atsavināšanā tiktu pieļauta atsavināšana koruptīvos nolūkos.

Likuma “Par pašvaldībām” 15.panta pirmajā daļa nosaka pašvaldību autonomās funkcijas, proti, tās ir:

* organizēt iedzīvotājiem komunālos pakalpojumus (ūdensapgāde un kanalizācija; siltumapgāde; sadzīves atkritumu apsaimniekošana; notekūdeņu savākšana, novadīšana un attīrīšana) neatkarīgi no tā, kā īpašumā atrodas dzīvojamais fonds;
* gādāt par savas administratīvās teritorijas labiekārtošanu un sanitāro tīrību (ielu, ceļu un laukumu būvniecība, rekonstruēšana un uzturēšana; ielu, laukumu un citu publiskai lietošanai paredzēto teritoriju apgaismošana; parku, skvēru un zaļo zonu ierīkošana un uzturēšana; atkritumu savākšanas un izvešanas kontrole; pretplūdu pasākumi; kapsētu un beigto dzīvnieku apbedīšanas vietu izveidošana un uzturēšana);
* noteikt kārtību, kādā izmantojami publiskā lietošanā esošie meži un ūdeņi, ja likumos nav noteikts citādi;
* gādāt par iedzīvotāju izglītību (iedzīvotājiem noteikto tiesību nodrošināšana pamatizglītības un vispārējās vidējās izglītības iegūšanā; pirmsskolas un skolas vecuma bērnu nodrošināšana ar vietām mācību un audzināšanas iestādēs; organizatoriska un finansiāla palīdzība ārpusskolas mācību un audzināšanas iestādēm un izglītības atbalsta iestādēm u.c.);
* rūpēties par kultūru un sekmēt tradicionālo kultūras vērtību saglabāšanu un tautas jaunrades attīstību (organizatoriska un finansiāla palīdzība kultūras iestādēm un pasākumiem, atbalsts kultūras pieminekļu saglabāšanai u.c.);
* nodrošināt veselības aprūpes pieejamību, kā arī veicināt iedzīvotāju veselīgu dzīvesveidu un sportu;
* nodrošināt iedzīvotājiem sociālo palīdzību (sociālo aprūpi) (sociālā palīdzība maznodrošinātām ģimenēm un sociāli mazaizsargātām personām, veco ļaužu nodrošināšana ar vietām pansionātos, bāreņu un bez vecāku gādības palikušo bērnu nodrošināšana ar vietām mācību un audzināšanas iestādēs, bezpajumtnieku nodrošināšana ar naktsmītni u.c.);
* gādāt par aizgādnību, aizbildnību, adopciju un bērnu personisko un mantisko tiesību un interešu aizsardzību;
* sniegt palīdzību iedzīvotājiem dzīvokļa jautājumu risināšanā;
* sekmēt saimniecisko darbību attiecīgajā administratīvajā teritorijā, rūpēties par bezdarba samazināšanu;
* izsniegt atļaujas un licences komercdarbībai, ja tas paredzēts likumos;
* piedalīties sabiedriskās kārtības nodrošināšanā, apkarot žūpību un netiklību;
* saskaņā ar attiecīgās pašvaldības teritorijas plānojumu noteikt zemes izmantošanas un apbūves kārtību;
* nodrošināt savas administratīvās teritorijas būvniecības procesa tiesiskumu;
* veikt civilstāvokļa aktu reģistrāciju;
* savākt un sniegt valsts statistikai nepieciešamās ziņas;
* veikt nepieciešamos pasākumus domes vēlēšanās;
* piedalīties civilās aizsardzības pasākumu nodrošināšanā;
* organizēt sabiedriskā transporta pakalpojumus;
* organizēt pedagoģisko darbinieku tālākizglītību un izglītības metodisko darbu;
* veikt attiecīgajā administratīvajā teritorijā dzīvojošo bērnu uzskaiti;
* īstenot bērnu tiesību aizsardzību attiecīgajā administratīvajā teritorijā.

Līdz ar to gadījumos, kad valsts nekustamo īpašumu saskaņā ar Atsavināšanas likuma 42.panta pirmo daļu paredzēts nodot bez atlīdzības pašvaldības īpašumā tās funkcijas izpildei, Ministru kabineta lēmumā kā nekustamā īpašuma nodošanas pamatojums tiek norādīta kāda no likuma “Par pašvaldībām” 15.panta pirmajā daļā norādītajām funkcijām. Attiecīgi, ja nekustamā īpašuma izmantošanas nepieciešamība laika gaitā ir mainījusies, saglabājot likuma “Par pašvaldībām” 15.panta pirmajā daļā noteikto funkciju ietvaru, ir nepieciešams veikt grozījumus attiecīgajā Ministru kabineta, precizējot tajā norādīto funkciju.

Atbilstoši Ministru kabineta 2014.gada 26.augusta sēdes protokola Nr.45 45.§ “Informatīvais ziņojums “Priekšlikumi ārējo normatīvo aktu grozījumu skaita samazināšanai”” 13.3.punktā noteiktajam normatīvā akta projekts ir izstrādājams tikai tādā gadījumā, ja attiecīgo situāciju nav iespējams atrisināt citā veidā. Izvērtējot iepriekš minēto, secināms, ka gadījumos, kad valsts nekustamais īpašums tiek nodots bez atlīdzības kādas pašvaldības īpašumā likuma “Par pašvaldībām” 15.panta pirmajā daļā noteikto pašvaldību autonomo funkciju izpildei, ir iespējams veidojot elastīgāku regulējumu atbilstoši jēgai, t.i., saglabājot Atsavināšanas likuma 42.panta pirmajā daļā noteikto principu. Proti, sagatavojot Ministru kabineta rīkojumu par valsts nekustamā īpašuma nodošanu bez atlīdzības pašvaldības īpašumā, ja attiecīgo nekustamo īpašumu plānots izmantot kādai vai kādām likuma “Par pašvaldībām” 15.panta pirmajā daļā minētajām pašvaldību autonomajām funkcijām, Ministru kabineta rīkojumā ietvert vispārīgu atsauci uz likuma “Par pašvaldībām” 15.panta pirmo daļu. Savukārt informāciju par to, kādam mērķim, t.sk. kādām likuma “Par pašvaldībām” 15.panta pirmajā daļā minētajām pašvaldību autonomajām funkcijām nododamais valsts nekustamais īpašums tiks izmantots, ir atspoguļojama attiecīgā Ministru kabineta rīkojuma projekta sākotnējās ietekmes novērtējuma ziņojumā (anotācijā). Tādejādi, Ministru kabineta lēmums būtu atbilstošs arī gadījumos, ja nekustamā īpašuma izmantošanas nepieciešamība laika gaitā ir mainījusies, saglabājot likuma “Par pašvaldībām” 15.panta pirmajā daļā noteikto funkciju ietvaru.

Atsavināšanas likuma 45.panta pirmā daļa paredz, ka palīdzības sniegšanai dzīvokļa jautājumu risināšanā likumā “Par palīdzību dzīvokļa jautājumu risināšanā” noteiktajos gadījumos valsts dzīvojamo māju vai dzīvokļa īpašumu piedāvā nodot tās pašvaldības īpašumā, kuras administratīvajā teritorijā atrodas attiecīgā valsts dzīvojamā māja vai dzīvokļa īpašums. Ja pašvaldības dome pieņem lēmumu par valsts dzīvojamās mājas vai dzīvokļa īpašuma pārņemšanu pašvaldības īpašumā, to nodod bez atlīdzības pašvaldības īpašumā saskaņā ar šā likuma 42. vai 42.1 panta nosacījumiem. Šādā gadījumā, kad valsts nekustamais īpašums tiek nodots bez atlīdzības pašvaldības īpašumā tikai kādas noteiktas funkcijas izpildei, t.sk. kas arī var būt minēta “Par pašvaldībām” 15.panta pirmajā daļā, ir saglabājama esošā prakse un Ministru kabineta lēmumā ir norādāma noteikta funkcija, kādai attiecīgais nekustamais īpašums tiek nodots.

**2. Valsts budžeta līdzekļu neparedzētiem gadījumiem sadale mazā apmērā**

Ministru kabineta 2009.gada 22.decembra noteikumi Nr.1644 “Kārtība, kādā pieprasa un izlieto budžeta programmas “Līdzekļi neparedzētiem gadījumiem” (turpmāk – Ministru kabineta noteikumi Nr.1644) nosaka līdzekļu pārdali no valsts budžeta programmas “Līdzekļi neparedzētiem gadījumiem”. Atbilstoši Ministru kabineta noteikumu Nr.1644 2.punktam līdzekļu pieprasījums ir tiesību akta projekts, ko normatīvajos aktos noteiktajā kārtībā iesniedz un izskata Ministru kabinetā, savukārt atbilstoši 6.punktam bez izskatīšanas Ministru kabinetā lēmumu par līdzekļu piešķiršanu var pieņemt finanšu ministrs šādos gadījumos:

* lai ministrija saskaņā ar Valsts pārvaldes iestāžu nodarīto zaudējumu atlīdzināšanas likumu un Noziedzīgi iegūtu līdzekļu legalizācijas un terorisma finansēšanas novēršanas likumu varētu veikt fiziskām un juridiskām personām nodarīto zaudējumu atlīdzināšanas izmaksu;
* lai Valsts kase varētu veikt kompensāciju izmaksu politiski represētajām personām, kuru administratīvā izsūtīšana no Latvijas PSR atzīta par nepamatotu, un personām, kurām tika uzlikti paaugstināti nodokļi un nodevas, kam sekoja mantas atņemšana, izlikšana no mājām vai dzīvokļiem, vai kuras izvairījās no komunistiskā režīma politiskajām represijām, ja pret tām gatavotās politiskās represijas ir dokumentāri pierādītas;
* ārkārtas gadījumā, ja situācijas stabilizēšanai valsts budžeta līdzekļus nepieciešams piešķirt nekavējoties, pirms ir iespējams izskatīt pieprasījumu Ministru kabinetā.

Ministru kabineta 2017.gada 28.augusta sēdes protokola Nr.41 1.§ “Informatīvais ziņojums “Par valsts budžeta izdevumu pārskatīšanas 2018., 2019. un 2020.gadam rezultātiem un priekšlikumi par šo rezultātu izmantošanu likumprojekta “Par vidēja termiņa budžeta ietvaru 2018., 2019. un 2020.gadam” un likumprojekta “Par valsts budžetu 2018.gadam” izstrādes procesā”” 12.punktā dots uzdevums Finanšu ministrijai līdz 2018.gada 1.jūnijam izvērtēt Ministru kabineta 2010.gada 16.marta noteikumus Nr.256 “Noteikumi par kārtību, kādā ministrijām un citām centrālajām valsts iestādēm tiek veikta apropriācijas pārdale starp programmām, apakšprogrammām un izdevumu ekonomiskās klasifikācijas kodiem”, Ministru kabineta 2010.gada 18.maija noteikumus Nr.464 “Noteikumi par 74.resora “Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”, Ministru kabineta 2007.gada 28.augusta noteikumus Nr.594 “Noteikumi par valsts budžeta apropriācijas rezerves izmantošanu” un Ministru kabineta noteikumus Nr.1644, izveidojot vienotu normatīvo regulējumu visu veidu apropriāciju izmaiņu veikšanai.

Izpildot šo uzdevumu, Finanšu ministrija ir sagatavojusi vienotu Ministru kabineta noteikumu projektu par apropriācijas pārdalēm (turpmāk – noteikumu projekts), kurā ir iekļauts arī normatīvais regulējums par līdzekļu neparedzētiem gadījumiem pārdalēm. Lai mazinātu administratīvo slogu Ministru kabinetam valsts budžeta līdzekļu neparedzētiem gadījumiem sadalē mazā apmērā, minētajā noteikumu projektā tiks paredzēts jauns regulējums atbilstoši kuram par pārdalēm no līdzekļiem neparedzētiem gadījumiem, ja summa ir mazāka par 10 000 *euro*, varēs lemt finanšu ministrs, neizskatot jautājumu Ministru kabinetā. Minētais Ministru kabineta noteikumu projekts šobrīd ir izstrādes posmā un notiek tā skaņošana ar ministrijām.

Finanšu ministre Dana Reizniece-Ozola

1. Ministru kabineta 2018.gada 24.aprīļa sēdē izskatīts Iekšlietu ministrijas sagatavotais Ministru kabineta rīkojuma “Grozījumi Ministru kabineta 2010.gada 8.decembra rīkojumā Nr.717 “Par valsts nekustamā īpašuma Daugavas ielā 26, Pļaviņās, Pļaviņu novadā, nodošanu Pļaviņu novada pašvaldības īpašumā”” projekts (TA-702) un Satiksmes ministrijas sagatavotais Ministru kabineta rīkojuma “Par valstij piederošo nekustamo īpašumu nodošanu Rojas novada pašvaldības īpašumā” projekts (TA-681). [↑](#footnote-ref-2)
2. Ministru kabineta 2018.gada 24.aprīļa sēdē izskatīts Zemkopības ministrijas sagatavotais Ministru kabineta rīkojuma “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”” projekts (TA-687). [↑](#footnote-ref-3)
3. Valsts iestāžu juridisko dienestu vadītāju 2014.gada 17.aprīļa sanāksmes protokola Nr.1 1.§ “Par vienveidīgas prakses piemērošanu Ministru kabineta rīkojumos, atsavinot valsts nekustamos īpašumus un nosakot aprobežojumus” 4.punkts nosaka Ministru kabineta rīkojuma paraugu. [↑](#footnote-ref-4)